Lyk langs treinspoor in George: Vrou uitgeken | Netwerk24
Deur Jackie Kruger 23 September 2020 14:46
Die vrou, Chane Manuel (23) van Parkdene, is Maandag by die lykshuis in George deur familielede uitgeken.
Polisielede het verlede Donderdag die gebied in die omgewing van die treinspoor gepatrolleer toe hulle twee verdagte mans langs Nelson Mandela-boulevard teëgekom het. Die mans het vermoedelik gesteelde eiendom in hul besit gehad.
Die mans het aan die polisie gesê hulle het 'n jong vrou langs die spoorlyn sien lê. Dit het gelyk asof sy dood is.
Die polisie het gaan ondersoek instel. Manuel het op haar maag gelê en haar hande was agter haar rug vasgemaak.
Die polisie het gesê dat twee mans van Thembalethu van onderskeidelik 18 en 24 jaar oud Dinsdag kort ná mekaar in hegtenis geneem is danksy leidrade wat deur die polisie opgevolg is. Hulle sal Vrydag op aanklagte van moord en verkragting in die landdroshof in George verskyn.
Kapt. Malcolm Pojie, polisiewoordvoerder, sê by navraag oor die omstandighede van Manuel se dood sy is nooit as vermis aangemeld nie. "Hoe die oorledene met die mans verbind kan word, word nog ondersoek."